Γνωμοδότηση της Επιτροπής των Περιφερειών σχετικά με την "Οικονομία της ΕΕ: Επισκόπηση του 2000"

(2001/C 253/09)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη το έγγραφο: "Οικονομία της ΕΕ: Επισκόπηση του 2000" - (ECFIN/674/00 EN)·

έχοντας υπόψη την απόφαση του Προεδρείου της, της 13ης Ιουνίου 2000, δυνάμει του άρθρου 265, παράγραφος 5 της Συνθήκης περί ιδρύσεως της Ευρωπαϊκής Κοινότητας, να καταρτιστεί γνωμοδότηση για το θέμα αυτό και να αναθέσει στην επιτροπή 6 "Απασχόληση, οικονομική πολιτική, ενιαία αγορά, βιομηχανία, ΜΜΕ" την προετοιμασία των σχετικών εργασιών·

έχοντας υπόψη το σχέδιο γνωμοδότησης (CdR 469/2000 rev.) της επιτροπής 6 (εισηγήτρια: η κα Kaija-Maija Perkkiö (FI, ELDR)·

κατά την 38η σύνοδο ολομέλειάς της, της 4ης και 5ης Απριλίου 2001 (συνεδρίαση της 5ης Απριλίου) υιοθέτησε την ακόλουθη γνωμοδότηση.

Η ΘΕΣΗ ΚΑΙ ΟΙ ΣΥΣΤΑΣΕΙΣ ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ

1. Οι βάσεις της οικονομικής πολιτικής

1.1. Η Επιτροπή των Περιφερειών θεωρεί σημαντικό να ληφθούν υπόψη τα θέματα που θεωρούν σημαντικά οι τοπικές και περιφερειακές αρχές κατά την αξιολόγηση της οικονομίας της ΕΕ για το 2000 και οι απόψεις αυτές περιλαμβάνονται στους γενικούς προσανατολισμούς της οικονομικής πολιτικής της ΕΕ τόσο βραχυπρόθεσμα όσο και μακροπρόθεσμα.

1.2. Η Επιτροπή των Περιφερειών από την πλευρά της υποστηρίζει την σταθερή ανάπτυξη της επιδιωκόμενης οικονομικής πολιτικής και των προτεινόμενων κατευθυντήριων γραμμών, αλλά επιθυμεί να επισημάνει την ιδιαιτερότητα των καταστάσεων που χαρακτηρίζουν κάθε χώρα και περιφέρεια. Επίσης η Επιτροπή των Περιφερειών εφιστά την προσοχή στην ισόρροπη ανάπτυξη στα διάφορα μέρη της ΕΕ λαμβάνοντας πρωτίστως υπόψη το στόχο για περισσότερο κοινωνική Ευρώπη. Η Επιτροπή των Περιφερειών επισημαίνει ότι στην Ευρώπη υπάρχουν πολλά πλεονεκτήματα, τα οποία πρέπει να αξιοποιηθούν ούτως ώστε να επιτευχθούν οι κοινοί στόχοι και τα κράτη μέλη και οι περιφέρειες να επωφεληθούν πλήρως από αυτά.

1.3. Η οικονομία της ΕΕ αντιμετωπίζει τέσσερις βασικές προκλήσεις. Αυτές είναι: επιστροφή στην πλήρη απασχόληση, μετάβαση σε μία οικονομία βασιζόμενη στη γνώση, επίπτωση της γρήγορης γήρανσης του πληθυσμού και βελτίωση της κοινωνικής συνοχής. Για να υπάρξει ταυτόχρονη ανταπόκριση σε αυτές τις τέσσερις προκλήσεις απαραίτητη προϋπόθεση αποτελεί η βελτίωση του συντονισμού. Παράλληλα θα πρέπει να δοθεί μεγάλη προσοχή στις διαρθρωτικές διαφορές των χωρών, στο επίπεδο ανάπτυξης και στις περιφερειακές διαφορές στο εσωτερικό των χωρών καθώς και στη συγκυρία.

2. Απασχόληση

2.1. Η Επιτροπή των Περιφερειών εκτιμά ότι το επίπεδο της πλήρους απασχόλησης θα πρέπει να προσδιοριστεί ξεχωριστά για κάθε χώρα, λαμβανομένης υπόψη της ιστορίας της, του ποσοστού απασχόλησης και της ενδεχόμενης διαρθρωτικής ανεργίας. Το ποσοστό ανεργίας δεν αντανακλά επακριβώς την αποτελεσματικότητα της αγοράς εργασίας. Μπορεί να υπάρχει ταυτόχρονα έλλειψη εργατικού δυναμικού και μεγάλη διαρθρωτική ανεργία (π.χ. η συγκέντρωση της προηγμένης τεχνολογίας στην περιοχή του Oulou, στη Φινλανδία). Για το λόγο αυτό είναι πολύ σημαντικό στους δείκτες που χρησιμοποιούνται να λαμβάνεται υπόψη το περιφερειακό επίπεδο.

2.2. Σημαντικό είναι επίσης να αντιμετωπιστεί η σχέση ανεργίας και γήρανσης του πληθυσμού. Η απώλεια εργατικού δυναμικού με τη γήρανση του πληθυσμού προκαλεί μείωση της προσφοράς εργατικού δυναμικού. Τούτο αφορά κυρίως τους παραδοσιακούς τομείς της παραγωγής και των υπηρεσιών. Οι νέες θέσεις εργασίας δημιουργούνται κυρίως σε τομείς της νέας οικονομίας, όπου απαιτούνται ειδικές γνώσεις και δεξιότητες. Πολλές χώρες και περιφέρειες έχουν εμπλακεί σε έναν φαύλο κύκλο και αντιμετωπίζουν πολύ δύσκολες καταστάσεις και λόγω ανεργίας και λόγω έλλειψης εργατικού δυναμικού. Ιδιαίτερη προσοχή πρέπει να δοθεί στην εξασφάλιση της παρουσίας επαρκούς εργατικού δυναμικού στον τομέα της υγειονομικής περίθαλψης.

2.3. Στο πλαίσιο της ΕΕ συχνά προβάλλεται το επιχείρημα ότι μια ευρεία κοινωνική κάλυψη αποδυναμώνει τη δυναμική της οικονομίας και δυσχεραίνει την απασχόληση. Από την άλλη πλευρά υπάρχουν χώρες στην Ευρώπη όπου υπάρχει ευρεία κοινωνική κάλυψη και υψηλή φορολογία και ταυτόχρονα έντονη οικονομική ανάπτυξη, μικρό ποσοστό ανεργίας και έλλειψη εργατικού δυναμικού σε τομείς της νέας οικονομίας καθώς και στον τομέα της υγειονομικής περίθαλψης. Χρειάζεται να εξεταστεί και να υποστηριχθεί για παράδειγμα η σχέση της προστασίας της ανεργίας με την οικονομική δυναμική στο πλαίσιο της άνθησης της νέας οικονομίας. Η τάση αύξησης της φτώχειας και τα προβλήματα που συνεπάγεται για την οικοδόμηση μιας περισσότερο κοινωνικής Ευρώπης ενέχει τον κίνδυνο απώλειας οφέλους κυρίως όταν είναι σαφές ότι μόνο μικρό ποσοστό των εργαζόμενων που πλήττονται από διαρθρωτική ανεργία μπορούν να αλλάξουν επάγγελμα και να στραφούν σε τομείς που βασίζονται στη γνώση.

2.4. Η Επιτροπή των Περιφερειών εκφράζει την ικανοποίησή της διότι στην ευρωπαϊκή στρατηγική για την απασχόληση τονίζεται η σημασία των τοπικών και των περιφερειακών αρχών. Η τοπική και περιφερειακή εταιρική σχέση παράλληλα με την αποτελεσματική χρησιμοποίηση των πόρων των διαρθρωτικών ταμείων δημιουργεί τις καλύτερες συνθήκες για την προώθηση της απασχόλησης. Αυτή η προσέγγιση πρέπει να εξεταστεί περαιτέρω και να αυξηθούν οι δεσμεύσεις όλων των κρατών μελών προς αυτή την κατεύθυνση.

3. Οικονομία βασιζόμενη στη γνώση

3.1. Η μετάβαση σε μια οικονομία βασιζόμενη στη γνώση προχωρεί με γρήγορα βήματα. Η Επιτροπή των Περιφερειών επισημαίνει ότι τούτο ενδέχεται να συμβάλει ώστε κατά τη λήψη μέτρων από τον δημόσιο φορέα να ληφθούν υπόψη οι απαιτήσεις για τη βελτίωση της ανταγωνιστικότητας και της αποτελεσματικότητας. Μέρος των απαιτούμενων μέτρων, για παράδειγμα στον εκπαιδευτικό τομέα, σε πολλά κράτη μέλη πρέπει να εφαρμοστούν από τις τοπικές και τις περιφερειακές αρχές. Για το λόγο αυτό πρέπει να εξεταστεί ρεαλιστικά πως μπορούν να χρηματοδοτηθούν οι απαιτούμενες δημόσιες ενισχύσεις.

3.2. Ιδιαίτερα στην οικονομική ζώνη του ευρώ, ενδείκνυται η παρακολούθηση με τον καθορισμό ειδικών και συγκεκριμένων δεικτών. Η εφαρμογή τους είναι ορθή σε βραχυπρόθεσμη βάση, αλλά πρέπει να εξεταστεί η αποτελεσματικότητά τους μακροπρόθεσμα. Για τη εξασφάλιση της αειφόρου ανάπτυξης θα πρέπει επίσης να εξεταστεί η εφαρμογή νέων κριτηρίων, όπως για παράδειγμα το ποσοστό της νέας οικονομίας στην εθνική οικονομία, το άνοιγμα της οικονομίας και η εξασφάλιση της χρηματοδότησης των συντάξεων.

3.3. Οι δυνατότητες που παρέχει η νέα ηλεκτρονική οικονομία περιορίζουν σημαντικά τις διαφορές χωρών και περιφερειών. Η Επιτροπή των Περιφερειών θεωρεί σημαντική την εξάλειψη των διαφορών αυτών και κρίνει ότι η Κοινότητα και τα κράτη μέλη πρέπει να χρησιμοποιήσουν όλα τα μέσα που διαθέτουν για την επίτευξη της ανάπτυξης που δημιουργεί η νέα οικονομία. Τούτο αναλύεται πιο συγκεκριμένα στο σχέδιο της Επιτροπής για την ηλεκτρονική Ευρώπη, το οποίο η Επιτροπή των Περιφερειών προωθεί και υποστηρίζει. Η βασισμένη στη γνώση οικονομία δημιουργεί επίσης νέες δυνατότητες για τις περιφέρειες, στο βαθμό που η απόσταση εκμηδενίζεται, όπως ακριβώς η παραδοσιακή παραγωγή αντικαθιστάται από νέες θέσεις εργασίας που βασίζονται στις πληροφορίες και στην επεξεργασία τους.

4. Η γήρανση του πληθυσμού

4.1. Οι επιπτώσεις της γρήγορης γήρανσης του πληθυσμού πρέπει να αποτελέσουν αντικείμενο προσεκτικής εξέτασης. Η Επιτροπή των Περιφερειών θεωρεί ότι έστω και αν η εικόνα ανάπτυξης ποικίλλει από χώρα σε χώρα, θα πρέπει σε τοπικό επίπεδο να υπάρξει συντονισμός της σχετικής στρατηγικής ιδιαίτερα για τις μελλοντικές ανάγκες του εργατικού δυναμικού καθώς και το κατά πόσο, στο μέλλον η ΕΕ θα χρειαστεί εργατικό δυναμικό από το εξωτερικό για την διατήρηση της ευημερίας. Η θέσπιση κοινών κριτηρίων αξιολόγησης θα διευκολύνει τις προβλέψεις ανάπτυξης για κάθε χώρα.

4.2. Ήδη από τώρα πρέπει να υπάρξει προετοιμασία όσον αφορά την εξασφάλιση της χρηματοδότησης των υπηρεσιών και της μεταφοράς πληρωμών που απαιτούνται λόγω της γήρανσης του πληθυσμού. Για το λόγο αυτό το πλεόνασμα του δημόσιου τομέα κατά την ανάπτυξη της οικονομίας θα πρέπει να χρησιμοποιηθεί - λαμβανομένης υπόψη της ιδιαίτερης κατάστασης κάθε χώρας - αφενός, για τη μείωση του δημοσίου χρέους και, αφετέρου, για την προετοιμασία αντιμετώπισης των μελλοντικών προκλήσεων.

4.3. Με τη γήρανση του πληθυσμού αναπόφευκτα θα αυξηθεί η ζήτηση των υπηρεσιών παροχής φροντίδας στους ηλικιωμένους καθώς και των υγειονομικών υπηρεσιών. Όταν τα συστήματα είναι διαφορετικά πρέπει επίσης διαφορετική να είναι η προσέγγισή τους καθώς και οι προτάσεις για την επίλυση των διαφορών. Σε μια περισσότερο κοινωνική Ευρώπη πρέπει να υπάρχει σεβασμός των ηλικιωμένων, να διασφαλιστεί το εισόδημά τους και να είναι σωστά οργανωμένη η παροχή υπηρεσιών. Από την πλευρά της βιώσιμης οικονομίας πρέπει να επικεντρωθούμε στις διάφορες λύσεις χρηματοδότησης και στην επιρροή τους στο σύνολο της εθνικής οικονομίας και όχι μόνο στα δημόσια οικονομικά.

4.4. Η Επιτροπή των Περιφερειών προτείνει οι σχετικές με τα συστήματα συνταξιοδότησης και τα δικαιώματα συνταξιοδότησης πληροφορίες να εξετάζονται μακροπρόθεσμα κατά τη χάραξη της οικονομικής πολιτικής και πιθανόν με τη μορφή νέων κριτηρίων.

4.5. Οι προκλήσεις που θέτει η γήρανση του πληθυσμού και οι δυνατότητες που παρέχει η νέα οικονομία αποτελούν σημαντικούς παράγοντες για την ανάπτυξη και την ισορροπία της ζωτικότητας των περιφερειών. Για το λόγο αυτό η δράση και οι στόχοι των διαρθρωτικών ταμείων θα πρέπει να σχεδιάζονται σύμφωνα με τις αρχές της αειφόρου ανάπτυξης και της βιώσιμης οικονομίας.

4.6. Σε πολλά κράτη μέλη το μεγαλύτερο τμήμα των υπηρεσιών που απευθύνονται στους ηλικιωμένους οφείλεται στις δραστηριότητες των τοπικών αρχών. Η αύξηση της ζήτησης υπηρεσιών επηρεάζει τα μάλλα τα οικονομικά των αρχών αυτών και τη δράση τους. Ο στόχος για φορολογικές ελαφρύνσεις δημιουργεί δυσκολίες στις μελλοντικές προβλέψεις των φορέων αυτών.

4.7. Στις αραιοκατοικημένες περιοχές δεν υπάρχει αυτή τη στιγμή ανταγωνισμός όσον αφορά την παροχή υπηρεσιών κοινής ωφέλειας αλλά απαιτείται δράση του δημοσίου για την παροχή βασικών υπηρεσιών στους πολίτες. Η Επιτροπή των Περιφερειών επισημαίνει ότι οι απομακρυσμένες περιφέρειες χρειάζονται συνεχή και ευρεία κοινοτική στήριξη.

5. Κοινωνική συνοχή

5.1. Για τη βελτίωση της κοινωνικής συνοχής ιδιαίτερα σημαντικό ρόλο διαδραματίζουν οι τοπικοί και περιφερειακοί φορείς. Η αφομοίωση των ευρωπαϊκών αξιών και της ευρωπαϊκότητας διαφέρει πολύ από τη μια χώρα στην άλλη και για ιστορικούς λόγους. Επειδή η οικονομική κατάσταση είναι σήμερα ευνοϊκή, πρέπει να καταβληθούν προσπάθειες για το θέμα αυτό. Θα πρέπει να ληφθεί υπόψη η διαφορετική από χρονική άποψη πορεία των πραγμάτων - από τη μια πλευρά η ταχεία προώθηση του συντονισμού της οικονομικής πολιτικής και της συνοχής και από την άλλη τα μικρά βήματα που πραγματοποιεί η κοινωνική Ευρώπη επειδή πρέπει να σεβαστεί τις διαφορές των συστημάτων.

5.2. Η ανάγκη πρόσθετων περικοπών των δημόσιων οικονομικών καθώς και η δυνατότητα, η ανάγκη μάλιστα, αλλαγής των παροχών κοινωνικής ασφάλισης πρέπει να αξιολογηθούν σε εθνικό και σε περιφερειακό επίπεδο ούτως ώστε να υλοποιηθούν οι στόχοι για περισσότερο κοινωνική Ευρώπη και να μην αυξηθεί η φτώχεια.

5.3. Οι δείκτες διαρθρωτικής ανάπτυξης που αποφασίστηκαν στη διάσκεψη κορυφής της Λισαβόνας, οι οποίοι συμβάλλουν στην επίτευξη της συνολικής εικόνας της ανάπτυξης, αποτελούν σημαντικό βήμα. Σημαντική είναι επίσης η πρόοδος που έχει σημειωθεί στον τομέα της κοινωνικής συνοχής. Πρόοδος έχει επίσης σημειωθεί στην προετοιμασία των δεικτών κοινωνικής ανάπτυξης και η εισαγωγή τους αποτελεί πρώτιστη προτεραιότητα.

6. Φορολογία

6.1. Στη συζήτηση σε επίπεδο ΕΕ δεν έχουν ληφθεί επαρκώς υπόψη οι διαφορές των συστημάτων που χρηματοδοτούνται από τη φορολογία και των συστημάτων που χρηματοδοτούνται από ασφαλιστικούς φορείς, ως παράγοντας πολλαπλασιασμού αυτών των διαφορών. Τούτο θέτει το ερώτημα εάν λόγω ακριβώς αυτών των διαφορών διαφέρουν από κράτος μέλος σε κράτος μέλος οι συνέπειες της μείωσης του φόρου εισοδήματος. Χώρες με υψηλό συντελεστή φορολογίας μπορούν κάλλιστα να είναι ανταγωνιστικές και να έχουν χαμηλό ποσοστό ανεργίας. Εξάλλου, παράλληλα με το συντελεστή του φόρου εισοδήματος θα πρέπει να αναπτυχθούν άλλοι δείκτες - στους οποίους θα λαμβάνεται υπόψη η δομή της φορολογίας ως σύνολο και ως δυναμικότητα της οικονομίας - που θα απεικονίζουν τις προϋποθέσεις για τους εργαζόμενους και για την ανταγωνιστικότητα των εργοδοτών. Θα πρέπει συνεπώς να εξασφαλιστεί η αμερόληπτη αντιμετώπιση των διαφόρων εργοδοτών στις αγορές εργασίας.

6.2. Οι μελέτες για τη διάρθρωση, τους στόχους και τις συνέπειες των δημόσιων ενισχύσεων στη δυναμικότητα της οικονομίας πρέπει να συνεχιστούν και να εμβαθυνθούν. Μία περισσότερο κοινωνική Ευρώπη προϋποθέτει επιμερισμό των ευθυνών και αλληλεγγύη κατά τη χρηματοδότηση των υπηρεσιών και τη μεταφορά εισοδημάτων, για να μην αυξηθεί η φτώχεια. Θα πρέπει να πραγματοποιηθούν λεπτομερείς αναλύσεις για τις συνέπειες του συντελεστή φορολογίας, της φορολογικής διάρθρωσης και του στόχου των δημόσιων ενισχύσεων στη δυναμικότητα της οικονομίας και στην απασχόληση στα διάφορα κράτη μέλη, προκειμένου να χρησιμεύσουν ως βάση για αναλυτικότερες προτάσεις, με ιδιαίτερη προσοχή στις διαφορές της φορολογικής διάρθρωσης των δημόσιων οικονομικών και των ευθυνών των κρατών μελών. Ιδιαίτερα θα πρέπει να ληφθούν υπόψη οι θεσμικές διαφορές της οικονομικής πολιτικής μεταξύ των κρατών μελών καθώς και οι διαφορές τους όσον αφορά την οικονομική ανάπτυξη.

6.3. Σε πολλές χώρες παρατηρούνται διαρθρωτικές αλλαγές λόγω της συγκέντρωσης του πληθυσμού στις αναπτυγμένες περιοχές. Τούτο έχει ως συνέπεια την αύξηση των διαφορών στο εσωτερικό των χωρών. Για την αποφυγή της συγκέντρωσης του πληθυσμού, σε πολλές χώρες είναι έκδηλη η ανάγκη λήψης καινοτόμων μέτρων περιφερειακής πολιτικής για την αντιμετώπιση του φαινομένου αυτού. Έστω και αν τα διαρθρωτικά ταμεία της ΕΕ συνεισφέρουν σημαντικούς πόρους, χρειάζονται και συμπληρωματικές ενισχύσεις σε εθνικό επίπεδο. Τούτο επηρεάζει εν μέρει την υλοποίηση του επιδιωκόμενου στόχου για φορολογικές ελαφρύνσεις.

6.4. Η φορολογική στρατηγική της ΕΕ πέρα από την κυκλοφορία κεφαλαίων και αφορά την έμμεση φορολογία καθώς και τη φορολογία επιχειρήσεων με στόχο την πρόληψη αθέμιτου ανταγωνισμού. Από την άλλη πλευρά δεν αναφέρεται η άμεση φορολογία, ιδιαίτερα δε οι απαιτήσεις εναρμόνισης της φορολογίας εισοδήματος. Είναι δύσκολη η εφαρμογή της εναρμόνισης της φορολογίας σε μεγάλη έκταση, αν τα κράτη μέλη δεν έχουν ίδιο όφελος. Στις βόρειες χώρες η χρηματοδότηση μέσω της φορολογίας θεωρείται ότι αποτελεί την εγγύηση επιμερισμού των ευθυνών, όπου όσοι έχουν περισσότερα εισοδήματα καλύπτουν τους κινδύνους των οικονομικά ασθενέστερων. Έρευνα της κοινής γνώμης έδειξε ότι οι πολίτες προτιμούν τη διατήρηση της υψηλής φορολογίας προκειμένου να επωφελούνται των κοινών υπηρεσιών παρά τη μείωση της φορολογίας στο δημόσιο τομέα και την αποδυνάμωσή του.

7. Διαδικασία ανοικτού συντονισμού

7.1. Σύμφωνα με τις αρχές του ανοικτού ανταγωνισμού σε κοινοτικό επίπεδο θεσπίζονται κατευθυντήριες γραμμές, οι οποίες εφαρμόζονται σε εθνικές και σε περιφερειακές δράσεις λαμβανομένων υπόψη των ιδιαίτερων χαρακτηριστικών των δράσεων αυτών. Αυτή η διαδικασία θεωρείται σωστή, αλλά πρέπει να εξασφαλιστεί ότι δεν θα οδηγήσει σε υπερβολές εκ των άνω προς τα κάτω σε επίπεδο διοίκησης των μελλοντικών οδηγιών. Για την περαιτέρω ανάπτυξη και ενίσχυση της διαδικασίας ενδείκνυται η θέσπιση ποσοτικών και ποιοτικών δεικτών ανάλογα με τις ανάγκες των διαφόρων κρατών μελών και τομέων.

7.2. Όταν ο ανοικτός ανταγωνισμός προωθείται και στον τομέα της κοινωνικής προστασίας, είναι σημαντικό να λαμβάνονται υπόψη οι ιδιαιτερότητες και η ιστορία των διαφόρων χωρών και περιφερειών. Οι διάφορες περιφέρειες της Ευρώπης έχουν πολλά να μάθουν οι μεν από τις δε. Για παράδειγμα για την ικανοποίηση των αναγκών των ηλικιωμένων δεν είναι ανάγκη να αναζητούνται μόνο κοινά υποδείγματα σε ολόκληρη την επικράτεια της Ένωσης. Αντιθέτως καλά δοκιμασμένες μέθοδοι, οι οποίες ανταποκρίνονται στις προκλήσεις της νέας οικονομίας και εξασφαλίζουν την βιωσιμότητα της οικονομίας μακροπρόθεσμα, μπορούν να προταθούν στις διάφορες περιφέρειες.

7.3. Η διαδικασία ανοικτού συντονισμού πρέπει να εφαρμοστεί στο μέτρο του δυνατού με αποκεντρωμένες μεθόδους προσέγγισης, στις οποίες η ΕΕ, τα κράτη μέλη, οι τοπικοί και περιφερειακοί φορείς καθώς και οι φορείς της αγοράς εργασίας και η κοινωνία των πολιτών να συμμετέχουν ενεργά υπό το πνεύμα της εταιρικής σχέσης κάθε φορά που προκύπτει θέμα. Σε αυτή τη διαδικασία είναι σημαντικός ο ρόλος των τοπικών και των περιφερειακών φορέων.

7.4. Στο πλαίσιο των νέων μεθόδων και του αυξανόμενου συντονισμού, καλό είναι να επισημανθεί ότι σημασία δεν έχει η άρνηση των ευρωπαϊκών κοινωνικών προτύπων ευημερίας που βασίζονται στην αλληλεγγύη αλλά η προσαρμογή τους στις νέες συνθήκες.

8. Η ανταγωνιστικότητα των δημόσιων φορέων

8.1. Στο πλαίσιο της ΕΕ ευνοείται η αύξηση του ανταγωνισμού και εφιστάται η προσοχή στην αναδιάρθρωση της υγειονομικής περίθαλψης καθώς και στην εκτίμηση της άποψης των καταναλωτών. Η χρηματοδότηση της υγειονομικής περίθαλψης και οι εκτιμήσεις κόστους/οφέλους είναι πολύ αντιφατικές. Για το λόγο αυτό, σε πολλές χώρες, και μεταξύ άλλων στις βόρειες χώρες, αποφασίστηκε η ανάπτυξη διαφόρων ειδών κριτηρίων ποιότητας και συγκριτικής ανάλυσης στο κρατικό σύστημα υγειονομικής περίθαλψης για την προώθηση του ανταγωνισμού και των συμφερόντων των καταναλωτών. Η τάση αυτή πρέπει να προωθηθεί και η αποτελεσματικότητα και η λειτουργία των διαφόρων συστημάτων υγειονομικής περίθαλψης να είναι προς όφελος τόσο των καταναλωτών όσο και των δημόσιων οικονομικών και της εθνικής οικονομίας ως συνόλου.

Βρυξέλλες, 5 Απριλίου 2001.

Ο Πρόεδρος

της Επιτροπής των Περιφερειών

Jos Chabert